Un adolescent în vârstă de 15 ani din Austria plănuia să omoare, la începutul lunii viitoare, profesori și colegi de la școala în care învăța și „se simțea agresat”.
Potrivit Kronen Zeitung, elevul cu părinți migranți scrisese „lista morților”, unde se aflau numele mai multor colegi și doi profesori.
Băiatul scrisese pe o foaie „planul atacului”, unde menționa că „împușcăturile încep la ora 8.00!”.
El a arătat „planul” unui prieten și acesta a mers și a alertat conducerea școlii. Ulterior, a fost anunțată și Poliția.
Când a fost supus interogatoriului, s-a constatat că minorul „nu era conștient de consecințe, dar a insistat că, de fapt, nu a intenționat niciodată să comită crime”, a spus purtătorul de cuvânt al poliției, Fritz Grundnig.
În urma unei percheziții la domiciliu, polițiștii nu au găsit nicio armă, iar ancheta este încă în desfășurare.
De asemenea, elevii aflați pe „lista morții” primesc sprijin psihologic în urma incidentului.